Systematisk inddeling
Fisk kan inddeles i tre hovedgrupper: Rundmunde, der omfatter lampretter og slimål, bruskfisk med hajer, rokker og havmus, og benfisk (figur 12-1).
I det følgende vil de tre gruppers karaktertræk blive beskrevet nærmere, men de enkelte arter er omtalt under det levested, hvor man finder dem: I de frie vandmasser (pelagiske fisk) eller ved bunden (bentiske fisk). Der er dog ikke nogen helt skarp grænse mellem pelagiske og bentiske arter. Adskillige arter optræder som pelagiske på en bestemt tid af året, mens de tilbringer resten af året som bundlevende. Naturligvis er der heller ingen skarp grænse for hvilken bundtype, fiskene findes på. Torsk f.eks. opholder sig som yngel i strandzonen mellem planterne her, mens de som voksne foretrækker bunden på dybere vand.
Værket Naturen i Danmark i fem bind udkom i årene 2006-2013. Teksten ovenfor er kapitlet Systematisk inddeling.